RESOLUCIÓN do 16 de abril de 2010, da Secretaría Xeral de Política Lingüística, pola que se regula a concesión de subvencións ás entidades locais de Galicia para a promoción do uso da lingua galega.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 22/04/2010

A Constitución española establece no artigo 3 que «As outras linguas españolas serán tamén oficiais nas respectivas comunidades autónomas de acordo cos seus estatutos», ademais de recoñecer que as linguas de España son un patrimonio cultural que deberá ser obxecto de respecto e protección.
En consonancia coa Constitución, o Estatuto de autonomía de Galicia, no seu artigo 5, dispón que «A lingua propia de Galicia é o galego» e que «Os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa...».
A Lei 3/1983, do 15 de xuño, de normalización lingüística, no artigo 2, reitera este mandato, concretando que «Os poderes públicos de Galicia garantirán o uso normal do galego e do castelán, linguas oficiais da Comunidade Autónoma galega». E establece no seu artigo 4.1º que «O galego, como lingua propia de Galicia, é lingua oficial das institucións da comunidade autónoma, da súa Administración, da Administración local e das entidades públicas dependentes da comunidade autónoma».
Ademais, no artigo 6.4º prevé que «a Xunta ditará as disposicións necesarias para a normalización progresiva do uso do galego. As corporacións locais deberán facelo de acordo coas normas recollidas nesta lei».
No artigo 22 sinala que «o Goberno galego asumirá a dirección técnica e o seguimento do proceso de normalización da lingua galega; asesorará a Administración e os particulares, e coordinará os servizos encamiñados a conseguir os obxectivos desta lei», e no seu artigo 25 «o Goberno galego e as corporacións locais dentro do seu ámbito fomentarán a normalización do uso do galego nas actividades mercantís, publicitarias, culturais, asociativas, deportivas e outras».
A Lei 5/1997, do 22 de xullo, de administración local de Galicia, no artigo 7, números 1º e 3º, dispón, respectivamente, que «o galego, como lingua propia de Galicia, é tamén a da súa Administración local», e que «a Xunta de Galicia impulsará o proceso de incorporación da lingua galega na Administración local».
Así mesmo, o Plan Xeral de Normalización da Lingua Galega, aprobado por unanimidade no Parlamento de Galicia o día 21 de setembro de 2004, contén, entre outros, os seguintes obxectivos referidos á Administración local:
-É necesario consolidar o papel normalizador das corporacións locais e das deputacións por medio da xeneralización do uso do galego como principal lingua de traballo e comunicación cos seus administrados.
-Cómpre incluír a promoción do galego no concepto de servizo que o concello e a comarca lle ofrecen ao cidadán, tanto directamente como a través das empresas subcontratadas.
-Hai que poñer os medios para que todo traballador ao servizo directo ou indirecto da Administración local ou comarcal teña unha actitude favorable ao emprego da lingua propia de Galicia, coñecemento oral e escrito suficiente para atender nesa lingua o cidadán que o desexe e que teña tamén práctica habitual da oferta positiva.
Despois de sucesivas convocatorias xenéricas de subvención á actividade de promoción do galego nas entidades locais de Galicia, cómpre incidir no fomento de actuacións que garantan unha maior proxección e visibilidade da lingua galega, non só no ámbito administrativo, senón fundamentalmente na acción destinada ao conxunto da sociedade.
Esta norma ten, ademais, a pretensión de favorecer a coordinación na tarefa normalizadora e introducir pautas axeitadas para a planificación da actividade de dinamización do galego.
Enténdese a dinamización lingüística como o proceso de promoción da lingua, que se leva a cabo mediante o emprego integrado de todas as actividades que faciliten este proceso (formación, elaboración do corpus, sensibilización lingüística, etc.), co obxectivo de incrementar o uso e prestixio da lingua galega en toda a sociedade.
A Secretaría Xeral de Política Lingüística, consciente da necesidade de promover a coordinación en materia de dinamización lingüística entre as diferentes entidades e administracións, está a desenvolver liñas de actuación e medidas para aumentar a efectividade das actuacións dinamizadoras dirixidas á sociedade.
A Administración local constitúe unha vía de dinamización lingüística prioritaria, por tratarse da organización administrativa que máis próxima e directamente transmite a acción pública aos cidadáns. Permite aplicar medidas que interveñan directamente na presenza social da lingua de xeito uniforme en canto a poboación e territorio, favorecendo tamén a planificación individualizada para cada zona, dependendo das súas características sociolingüísticas particulares.
Na súa intención de contribuír á materialización destes obxectivos, a Secretaría Xeral de Política Lingüística porá en marcha a Rede de Dinamización Lingüística Local, dirixida a fomentar a dinamización e cooperación entre as distintas entidades locais, coa finalidade de potenciar o proceso de extensión do uso do galego de xeito coordinado e planificado.
A Rede de Dinamización Lingüística Local terá como finalidade principal favorecer a colaboración e a acción conxunta e coordinada da Secretaría Xeral de Política Lingüística e das entidades locais integradas nesta rede, que permita o intercambio de experiencias, a suma de esforzos, así como evitar duplicidade de tarefas semellantes entre diferentes administracións ou con outras organizacións que actúan na promoción do uso da lingua galega.
Mentres se articula esta rede, e co obxecto de apoiar as entidades locais de Galicia, no seu labor de normalización lingüística das súas estruturas administrativas e de prestación dos servizos lingüísticos que lles demandan os cidadáns, esta secretaría xeral convoca axudas económicas que permitan prestar estes servizos na maior parte do territorio galego.
Nesta convocatoria inclúense, por primeira vez, aqueles concellos que individualmente ou agrupados acaden unha poboación igual ou superior a 3.000 habitantes que, ata agora, encontraban grandes dificultades para a prestación deste servizo aos seus cidadáns debido á limitación dos seus recursos.
Á Secretaría Xeral de Política Lingüística, de conformidade co establecido no artigo 3 b) da Orde do 3 de agosto de 2009, de delegación de competencias nos órganos superiores e periféricos da Consellería de Educación e Ordenación Universitaria (DOG nº 154, do 7 de agosto) e no artigo 6 do Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, compételle, entre outras materias, o impulso de propostas normativas que potencien a normalización lingüística e o fomento do uso da lingua galega, así como o fomento das actividades de normalización e promoción da lingua galega nas administracións públicas.
Na súa virtude, e segundo o disposto no artigo 3 b) da Orde do 3 de agosto de 2009, de delegación de competencias nos órganos superiores e periféricos da Consellería de Educación e Ordenación Universitaria,
DISPOÑO:
Capítulo I
Artigo 1º.-Obxecto da convocatoria.
A Secretaría Xeral de Política Lingüística convoca axudas, en réxime de concorrencia competitiva, destinadas a fomentar a prestación dun servizo lingüístico en concellos ou en agrupacións de concellos con poboación igual ou superior a 3.000 habitantes, así como a subvencionar a planificación e o desenvolvemento de programas de dinamización da lingua galega.
Artigo 2º.-Orzamento.
O financiamento das axudas farase con cargo á partida orzamentaria 09.03.151A.460.0 por unha contía inicial máxima de 602.668, sen prexuízo de ulteriores variacións producidas como consecuencia de modificacións orzamentarias.
Artigo 3º.-Beneficiarios.
Poderán ser beneficiarias as entidades locais de Galicia.
No caso dos agrupamentos de concellos para un proxecto común, as entidades integrantes nomearán un representante único que actuará como coordinador e interlocutor coa Secretaría Xeral de Política Lingüística e que será o receptor da asignación económica.
Quedan excluídas do ámbito de aplicación desta resolución as deputacións provinciais.
Artigo 4º.-Modalidades de axuda.
1. As modalidades que adoptan estas axudas son as que a seguir se indican:
1. Subvención á creación dun servizo lingüístico dun concello.
2. Subvención á creación dun servizo lingüístico de dous ou máis concellos agrupados.
3. Subvención ao mantemento ou reforzamento dun servizo lingüístico dunha entidade local (concello ou agrupamento de concellos).
4. Subvención ao desenvolvemento de dinamización lingüística dunha entidade local carente de servizo lingüístico.
2. Para os efectos desta subvención considérase:
Servizo lingüístico: departamento técnico inserido na entidade local, dotado de recursos materiais e humanos, que ten as funcións de planificar, xestionar, executar e avaliar medidas e accións co obxectivo de incrementar o uso da lingua galega en todos os ámbitos de actuación da organización, tanto internamente como externamente.
Mantemento dun servizo: dotación de continuidade a un servizo lingüístico en funcionamento na data de publicación desta convocatoria de subvencións.
Reforzamento dun servizo: contratación de máis persoal técnico para o servizo lingüístico xa existente na data de publicación desta convocatoria.
Creación dun servizo: contratación de persoal técnico en entidades locais que na data de publicación desta orde non estean dotadas de servizo lingüístico e, polo tanto, non conten con persoal contratado para este fin.
As entidades locais que nesta orde de subvencións soliciten axuda para a creación dun servizo lingüístico non poderán acceder a outra axuda para a creación dun servizo nas dúas próximas convocatorias.
3. Poderán ser obxecto de subvención as actividades realizadas entre o 1 de xaneiro e o 31 de outubro de 2010.
Artigo 5º.-Perfil do técnico do servizo lLingüístico.
A actividade dos servizos lingüísticos locais deberá desenvolvela un/ha ou varios/as técnicos/as que posúa/n as seguintes titulacións:
a) Licenciatura de filoloxía galego-portuguesa, filoloxía galega ou filoloxía hispánica (sección galego-portugués) ou outras titulacións superiores pertencentes á área de humanidades ou de ciencias xurídicas e sociais, sempre que estean en posesión do certificado de lingua galega do nivel 5 (Celga 5).
Estes profesionais deberán ter a categoría profesional de licenciados/as.
b) No caso das entidades que soliciten subvención para o mantemento dun servizo lingüístico e o creasen con anterioridade ao ano 2007, poderán acceder ás subvencións aqueles que conten con persoal fixo que posúa a titulación de mestre/a con diploma de especialista en lingua galega ou co certificado do curso superior de linguaxe administrativa, ou a prevista na letra a) deste artigo.
Ademais destes requirimentos de titulación, valoraranse os coñecementos en linguaxe administrativa, en sociolingüística e en dinamización social, así como as formacións de posgrao en planificación lingüística.
Artigo 6º.-Uso da lingua galega.
Todas as actividades que se realicen ao abeiro desta resolución faranse en galego e ateranse, no tocante á normativa e ao uso correcto do idioma, ao establecido pola Real Academia Galega na sesión plenaria do 12 de xullo do ano 2003, tal e como determina a disposición adicional da Lei 3/1983, do 15 de xuño, de normalización lingüística.
Artigo 7º.-Funcións do servizo lingüístico.
Os servizos lingüísticos desenvolverán o seu labor tanto no aspecto lingüístico como no sociolingüístico no espazo local.
O obxectivo principal dos servizos lingüísticos debe ser o de incrementar o uso e prestixio da nosa lingua en todos os ámbitos do termo municipal, non só no seo da propia Administración.
En xeral, as funcións que terán os servizos lingüísticos, tanto internas como externas, entre outras, son as seguintes:
* Funcións internas:
-Asesorar a Administración en todo o relacionado coa promoción da lingua galega.
-Colaborar coa Administración para determinar os perfís lingüísticos necesarios en cada un dos postos de traballo e colaborar nas probas e procesos selectivos para que se avalíen convenientemente os coñecementos lingüísticos por parte dos/as aspirantes.
* Funcións de dinamización lingüística:
-Planificar, xestionar, executar e avaliar accións a prol da lingua galega no ámbito de influencia da entidade.
-Fomentar o uso do galego no ámbito socioeconómico e, en xeral, en todos os sectores de importancia para a súa repercusión social.
-Promover e coordinar redes de traballo para o fomento do uso do galego no ámbito asociativo, educativo e empresarial, no ámbito local.
-Planificar e propoñer programas dinamizadores e actividades concretas que conciencien a sociedade respecto ao uso da lingua galega.
* Funcións de formación (socio) lingüística:
-Planificar, xestionar, coordinar e difundir a realización de cursos de lingua galega, xerais e específicos, para a poboación en xeral ou para sectores concretos.
-Difundir entre a cidadanía materiais que contribúan á tarefa de promover a extensión do uso do galego: dereitos lingüísticos, lexislación e recursos lingüísticos.
-Colaborar no deseño de programas de formación para garantir a presenza do galego e de contidos favorables á mellora de actitudes lingüísticas no ámbito local.
* Funcións de asesoramento lingüístico interno:
-Mellorar a calidade lingüística e comunicativa da Administración.
-Definir e propoñer criterios lingüísticos para a organización.
-Resolver dúbidas lingüísticas.
-Elaborar e recomendar materiais específicos, atendendo ás necesidades dos departamentos.
* Funcións de coordinación:
-Apoiar a difusión das accións dinamizadoras desenvolvidas pola Secretaría Xeral de Política Lingüística.
-Coordinarse, de ser o caso, coa futura Rede de Dinamización Lingüística Local para planificar e executar accións de fomento do uso do galego, de acordo cos criterios e pautas establecidas pola propia rede.
Capítulo II
Da convocatoria pública
Artigo 8º.-Lugar e prazo de presentación de solicitudes.
1. As entidades locais que desexen acollerse aos beneficios desta convocatoria deberán formalizar a súa solicitude no modelo normalizado que se publica como anexo a esta resolución e que se poderá obter, así mesmo, na web institucional da Secretaría Xeral de Política Lingüística no seguinte enderezo:
http://xunta.es/linguagalega ou no portal dos concellos Eido Local (http://www.eidolocal.es/portal
).
2. As solicitudes, no anexo oficial, xunto coa documentación correspondente, presentaranse no rexistro xeral da Xunta de Galicia ou por calquera outro dos medios a que se refire o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e no Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán, ou segundo establece o Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, no portelo electrónico 24×7 da Xunta de Galicia.
3. O prazo de presentación de solicitudes será dun mes contado dende o día seguinte ao da publicación desta resolución no Diario Oficial de Galicia.
Artigo 9º.-Documentación.
1. Xunto coa solicitude (anexo I) remitirase a seguinte documentación:
a) Proxecto descritivo da modalidade para a que se solicita a subvención, no cal consten todos os datos referidos a el. Debe incluír orzamento de gastos, total e detallado por capítulos, para a realización da actividade para a cal se solicita a axuda (anexo II).
b) Certificación expedida polo/a secretario/a xeral da entidade local, relativa ao acordo, adoptado polo órgano competente, polo que se decide a solicitude da subvención para a dinamización lingüística e se aceptan as condicións de financiamento e demais requisitos establecidos nesta resolución.
c) Declaración de conxunto de todas as axudas solicitadas ou concedidas para o mesmo proxecto, das distintas administracións públicas competentes ou outros entes públicos.
d) Declaración de que a entidade non está incursa en ningunha das prohibicións para obter a condición de beneficiario recollidas no artigo 10 da Lei 9/2007, do 13 de xuño, de subvencións de Galicia.
e) De ser o caso, documento acreditativo do acordo de agrupamento realizado polo Pleno ou a Xunta de Goberno de cada concello agrupado, así como do nomeamento dun representante único que actuará como coordinador e interlocutor coa Secretaría Xeral de Política Lingüística. No caso de entidades supramunicipais xa formadas, deberán presentar a solicitude desde esa entidade.
2. Desestimaranse automaticamente as solicitudes que non se axusten estritamente aos requisitos dos puntos anteriores e os expedientes arquivaranse sen máis trámite.
3. Se a solicitude non reunise os datos de identificación ou algún dos aspectos previstos no artigo 70 da Lei 30/1992, do 26 de novembro, requirirase a entidade ou o solicitante, de conformidade co establecido no artigo 71 da dita lei, para que nun prazo de 10 días emende as faltas ou xunte os documentos preceptivos, con indicación de que, se así non o fixese, se lle terá por desistido na súa petición, cos efectos previstos no artigo 42 da mesma lei.
Capítulo III
Da instrución do procedemento
Artigo 10º.-Instrución do procedemento.
O procedemento que se seguirá na tramitación e instrución dos expedientes será o establecido nos artigos básicos da Lei 38/2003, do 17 de novembro, xeral de subvencións, e o seu desenvolvemento, na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Artigo 11º.-Criterios de avaliación das solicitudes.
Na avaliación de solicitudes teranse en conta os seguintes criterios:
1. Creación dun servizo lingüístico dun concello.
a) Por poboación superior aos 3.000 habitantes. 30 puntos.
b) Por consideración estratéxica do servizo, por tratarse de territorios especialmente desgaleguizados (segundo o Mapa sociolingüístico de Galicia, 2004) ou de territorios de especial interese para a cobertura uniforme de Galicia. Ata 30 puntos.
c) Por establecer unha especial relación de colaboración con entidades que teñan incidencia no ámbito local. Ata 10 puntos.
d) Por presentar unha programación de dinamización da lingua galega axustada ás prioridades establecidas nesta orde. Ata 15 puntos.
2. Creación dun servizo lingüístico de dous ou máis concellos agrupados.
a) Por agrupar un concello de poboación inferior aos 3.000 habitantes. 30 puntos.
b) Por consideración estratéxica do servizo, por tratarse de territorios especialmente desgaleguizados (segundo o Mapa Sociolingüístico de Galicia, 2004) ou de territorios de especial interese para a cobertura uniforme de Galicia. Ata 30 puntos.
c) Por establecer unha especial relación de colaboración con entidades que teñan incidencia no ámbito local. Ata 10 puntos.
d) Por presentar unha programación de dinamización da lingua galega axustada ás prioridades establecidas nesta orde. Ata 15 puntos.
3. Mantemento ou reforzamento dun servizo lingüístico dunha entidade local (concello ou agrupamento de concellos).
a) Pola continuidade do servizo lingüístico de forma ininterrompida durante dous anos ou máis, ata a data de presentación da solicitude. Ata 20 puntos.
b) Por consideración estratéxica do servizo, por tratarse de territorios especialmente desgaleguizados (segundo o Mapa sociolingüístico de Galicia, 2004) ou de territorios de especial interese para a cobertura uniforme de Galicia. Ata 30 puntos.
c) Por establecer unha especial relación de colaboración con entidades que teñan incidencia no ámbito local. Ata 10 puntos.
d) Por presentar unha programación de dinamización da lingua galega axustada ás prioridades establecidas nesta orde. Ata 15 puntos.
4. Desenvolvemento de dinamización lingüística dunha entidade local carente de servizo lingüístico.
a) Por presentar unha programación de dinamización da lingua galega axustada ás prioridades establecidas nesta orde. Ata 30 puntos.
Ver referencia pdf "07500D003P012.PDF"
A puntuación que se asigne a cada proxecto obterase coa aplicación dos tramos do baremo anteriormente descrito, do que resultará que cada unha das subvencións propostas se determinará establecendo a proporción entre os puntos conseguidos e a dotación económica total da convocatoria.
Artigo 12º.-Comisión de valoración.
1. Aquelas solicitudes que cumpran cos requisitos desta convocatoria serán analizadas pola comisión de valoración que se creará para tal fin, segundo os criterios de avaliación establecidos no artigo 10º desta resolución.
2. Esta comisión estará integrada polos seguintes membros:
Presidente/a: a persoa titular da Secretaría Xeral de Política Lingüística, ou persoa en quen delegue.
Secretario/a: un membro da Secretaría Xeral de Política Lingüística, con voz pero sen voto.
Vogais:
-Un máximo de 3 funcionarios e/ou técnicos da Secretaría Xeral de Política Lingüística.
-O titular da Dirección Xeral de Administración Local, ou persoa en quen delegue.
Todos os/as vogais e o/a secretario/a serán nomeados pola persoa titular da Secretaría Xeral de Política Lingüística.
3. A comisión de valoración ten atribuídas as seguintes funcións:
-Informar e valorar as solicitudes, de conformidade cos criterios de valoración establecidos nesta convocatoria. Para isto poderán contar cos informes técnicos dunha comisión de expertos nomeada pola persoa titular da Secretaría Xeral de Política Lingüística.
-Propoñer a adxudicación das subvencións e valorar o seu interese.
4. A comisión quedará validamente constituída coa presenza do/a presidente/a, do/a secretario/a e da metade dos seus membros, conforme o establecido no artigo 26.1º da Lei 30/1992. No non previsto nesta convocatoria, o funcionamento da comisión axustarase ao réxime establecido no capítulo II do título II da dita lei.
Artigo 13º.-Proposta de resolución.
A comisión de valoración elevará o informe correspondente á persoa titular da Secretaría Xeral de Política Lingüística, quen resolverá. O citado informe expresará a relación de solicitantes para os que se propón a concesión da subvención e a súa contía, especificando a súa valoración de acordo cos criterios establecidos.
Artigo 14º.-Resolución.
1. A resolución definitiva publicarase no Diario Oficial de Galicia con expresión da convocatoria, do programa e do crédito orzamentario a que se imputen, do beneficiario, da cantidade concedida e da finalidade ou finalidades da subvención e notificaráselles aos interesados propostos como beneficiarios.
Así mesmo, seralles notificada a todos os beneficiarios da subvención, na forma prevista no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común. De non notificarse resolución no prazo de seis meses contados desde a publicación desta resolución no Diario Oficial de Galicia, os interesados poderán entender desestimadas as súas solicitudes por silencio administrativo, todo iso sen prexuízo do establecido nos artigos 42 e 43 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Contra esta resolución, os interesados poderán interpoñer recurso potestativo de reposición ante a Consellería de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante o Tribunal Superior de Xustiza de Galicia, de conformidade co previsto na Lei 29/1998, do 13 de xullo, da xurisdición contencioso-administrativa.
3. O órgano competente para a concesión destas axudas poderá acordar a modificación da resolución por instancia do beneficiario, sempre e cando non se cause prexuízo a terceiro.
Capítulo IV
Terminación do procedemento
Artigo 15º.-Notificación.
A Secretaría Xeral de Política Lingüística, publicará na súa páxina web oficial (www.xunta.es/linguagalega) a relación dos beneficiarios e o importe das axudas concedidas, polo que a presentación desta solicitude leva implícita a autorización para o tratamento necesario dos datos dos beneficiarios e da súa publicación na dita páxina web, de conformidade co artigo 13.4º da Lei 4/2006, do 30 de xuño, de transparencia e boas prácticas da Administración pública galega.
Artigo 16º.-Aceptación da subvención.
1. A entidade local beneficiaria disporá dun prazo de dez días hábiles, contados a partir da recepción da resolución, para comunicar a non aceptación das condicións contidas nela.
2. Transcorrido o prazo sen que se producise manifestación expresa, entenderase tacitamente aceptada.
3. Estas subvencións son compatibles coa percepción doutras subvencións, axudas, ingresos ou recursos para a mesma finalidade. Porén, o importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.
Artigo 17º.-Xustificación da subvención.
1. Os beneficiarios da subvención, unha vez concedida esta, quedarán obrigados a destinar os fondos percibidos co obxecto concreto para o cal foron concedidos. A Secretaría Xeral de Política Lingüística poderá comprobar, cando o considere conveniente, a execución dos proxectos subvencionados.
2. Para recibir a subvención, as entidades locais beneficiarias deberán remitirlle á Secretaría Xeral de Política Lingüística da Consellería de Educación e Ordenación Universitaria, ata o día 31 de outubro de 2010, a documentación xustificativa dos gastos e pagamentos realizados.
2.1) No caso de que a subvención se concedese para o mantemento ou reforzamento dos servizos lingüísticos xa existentes ou para a creación de novos servizos lingüísticos:
a) Copia compulsada do contrato e do TC2, ou documento xustificativo de validez similar vixente que a entidade local formalizase cos/coas técnico/s dos servizos lingüísticos locais, ou doutro documento oficial que acredite a categoría profesional.
b) Copia compulsada da titulación requirida e, se é o caso, do Celga 5.
c) Certificación do pagamento das retribucións especificadas no contrato sinalado, incluídos os gastos de Seguridade Social, conformada polo/a interventor/a da entidade local, así como do cumprimento da finalidade para a cal foi concedida a subvención.
d) No caso da solicitude para o mantemento ou reforzamento dun servizo lingüístico, certificación do/a secretario/a do concello conforme o servizo lingüístico estaba xa en funcionamento na data de publicación desta resolución de subvencións. No caso da solicitude para a creación, certificación do secretario/a do concello en que se indique a data de creación do servizo lingüístico.
e) Declaración complementaria do conxunto das axudas solicitadas, tanto das aprobadas ou concedidas como das pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades, con indicación, se é o caso, do importe concedido e a súa procedencia.
f) Memoria xustificativa da actividade (anexo III) cuberta nos puntos que cumpran.
2.2) No caso de que a subvención se conceda para a organización de programas de dinamización:
a) Facturas orixinais do gasto e pagamento realizado, ou copias compulsadas, xunto coa certificación expedida polo secretario xeral da entidade local do acordo de aprobación.
b) Certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a cal foi concedida a subvención, de acordo co previsto no artigo 28.5º da Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
c) Declaración complementaria do conxunto das axudas solicitadas, tanto das aprobadas ou concedidas como das pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades, con indicación, se é o caso, do importe concedido e a súa procedencia.
d) Memoria xustificativa das actividades levadas a cabo. Deberase enviar unha copia dos recursos, publicacións ou materiais en calquera formato (impreso, audiovisual ou dixital) de carácter lingüístico, didáctico, educativo ou lúdico empregados nos programas de dinamización realizados, e unha relación destes.
4. Transcorrido o prazo establecido no punto 2 deste artigo sen ter presentadas as xustificacións, revogarase a concesión das subvencións ás entidades locais que correspondan.
Artigo 18º.-Pagamento.
1. A subvención concedida aboarase mediante un pagamento único unha vez que se achegue a xustificación correcta.
2. Se o importe xustificado fose inferior ao da subvención concedida, esta minorarase porcentualmente.
3. A contía fixada na resolución poderá ser revisada á baixa polo órgano responsable da concesión da axuda, se a xustificación do proxecto non concordase co inicialmente declarado na solicitude.
4. No caso de que se lle conceda outra subvención para o mesmo proxecto no prazo de vixencia desta convocatoria, a entidade terá que comunicarllo á Administración. A este respecto, é de aplicación o disposto no artigo 11 d) e no 17.3º da Lei 9/2007, do 13 de xuño, de subvencións de Galicia, segundo o cal o importe da subvención se minorará cando a súa contía, illadamente ou en concorrencia coas concedidas por outras administracións ou entes públicos ou privados, supere o 100% do custo da actividade subvencionada.
Artigo 19º.-Outras obrigas.
As entidades beneficiarias teñen a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Artigo 20º.-Incumprimento.
Calquera alteración dos datos que figuran no impreso de solicitude e calquera outro incumprimento das normas contidas nesta resolución terá como consecuencia a revogación da axuda logo da audiencia á entidade interesada, e esta, se fose o caso, terá que reintegrar as cantidades percibidas e mais os xuros de mora xerados desde o momento do seu pagamento, de acordo co estipulado no artigo 33 da Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Artigo 21º.-Rexistro de axudas e subvencións.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral de Política Lingüística publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Así mesmo, en cumprimento co disposto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a secretaría xeral fará públicos os datos relevantes referidos ás axudas e subvencións concedidas así como as sancións impostas aos beneficiarios.
A reserva que o peticionario poida facer no sentido de non autorizar a obtención ou a publicidade dos datos nos rexistros, que en todo caso terá que comunicar expresamente á Administración, poderá dar lugar á exclusión do proceso de participación na convocatoria de subvencións ou, noutro caso, á revogación do acto de outorgamento e, se procede, ao reintegro do importe concedido.
Artigo 22º.-Información aos interesados.
Sobre este procedemento administrativo poderase obter información adicional na Secretaría Xeral de Política Lingüística, a través dos seguintes medios:
a) Páxina web da Secretaría Xeral de Política Lingüística (www.xunta.es/linguagalega, epígrafe Política Lingüística, sección Convocatorias).
b) Nos teléfonos 881 99 95 03/04 da Secretaría Xeral de Política Lingüística.
c) No enderezo electrónico sxpl.subvencions@xunta.es.
d) En calquera das dependencias da Secretaría Xeral de Política Lingüística (na rúa Pastoriza, 8, Santiago de Compostela, ou nos gabinetes das delegacións territoriais).
Disposicións derradeiras
Primeira.-Facúltase o titular da Secretaría Xeral de Política Lingüística para ditar, no ámbito das súas competencias, as resolucións necesarias para o desenvolvemento desta resolución.
Segunda.-En todo o non previsto nesta resolución rexerá a normativa xeral en materia de subvencións contida na Lei 38/2003, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia, ademais do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Terceira.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de abril de 2010.
Anxo M. Lorenzo Suárez
Secretario xeral de Política Lingüística
Ver referencia pdf "07500D003P012.PDF"